
UTØVERKONTRAKT


Mellom Norges Vannski- og Wakeboard Forbund (NVWF) og  

Navn:
(i det følgende kalt “utøver”)

Født:

Klubb:

er det I dag inngått følgende gjensidig forpliktende kontrakt







1.0 FORMÅL
Norges Vannski og Wakeboard Forbund skal gjennom nytenkning og endring ha hovedfokus på at vårt arbeid skal skape aktivitet. Forbundet skal i best mulig grad lytte til signaler fra brukerne, nemlig klubber, medlemmer og andre som ønsker å utøve sporten.

Gjennom å skape aktivitet skal vår sport bidra til å spre glede og verdi for utøvere, funksjonærer, tillitsvalgte, ansatte, samarbeidspartene og samfunnet ellers. 

Denne avtalen danner grunnlaget for finansiering av toppidretten og dermed slik at NVWF kan tilrettelegge best mulige sportslige vilkår for utøveren. Avtalen regulerer i hvilken utstrekning og på hvilken måte NVWF har rett til å benytte utøveren i virksomheten og i markedsaktiviteter, samt andre rettigheter og forpliktelser mellom partene.
2.0 ANDRE BESTEMMELSER
I tillegg til denne avtalen er utøveren og NVWF underlagt følgende idrettsorganisasjoners til enhver tid gjeldende bestemmelser:
· Den Internasjonale Olympiske Komité (IOC)
· De internasjonale særforbund som NVWF står tilsluttet (IWWF)
· Norges idrettsforbund og olympiske og paralympiske komité (NIF)
· Norges Vannski og Wakeboard forbund (NVWF)
· Antidoping Norge (ADNO)
Hver av partene har et selvstendig ansvar for å gjøre seg kjent med disse reglene. Denne avtalen omfattes ikke av arbeidsmiljølovens bestemmelser og statuerer således ikke et arbeidsgiver-/arbeidstakerforhold mellom partene.
3.0 UTØVERENS FORPLIKTELSER
3.1 Utøverens sportslige forpliktelser
Utøveren forplikter seg til å delta på NVWFs virksomhet, herunder:
· Følge ledelsens/treners trenings- og konkurranseopplegg, herunder delta på alle samlinger, treninger, møter og seminarer
· Følge NVWFs reiseopplegg i forbindelse med stevner og trening
· Delta på nasjonale stevner etter avtale med trener/leder
· Delta på norgesmesterskapet, dersom ikke fritak er søkt om og innvilget i forkant av mesterskapet.
· Utøver må selv søke Antidoping Norge om spesielle fritak
· Utøver må selv søke forsikringsselskapet ved eventuelle forsikringssaker
· Må prioritere forbundets planlagte aktiviteter fremfor klubbaktivitet
Som del av lagets treningsopplegg som utøver plikter å følge, presiseres:
· Fysisk trening
· Teknisk trening
· Mental trening
· Skrive treningsdagbok og rapportere inn etter avtale med trener/leder
· Følge avtalt utviklingsplan
· Delta på avtalte tester
· Delta på avtalte samlinger og konkurranser i regi av laget.
Ved digitale samlinger er det påkrevd å ha på kamera.

I tillegg plikter utøver blant annet å:
· Være lojal overfor lagets til enhver tid gjeldende regler
· Hvis trener/leder sender en forespørsel må vedkommende raskest praktisk mulig gi en tilbakemelding.
· Betale eventuelle egenandeler ved ugyldig forfall
· Fremstå som et godt forbilde for sporten og dens yngre utøvere
· Gjøre seg kjent med NVWF Handlingsplan mot doping.
· Gjennomføre e-læringsprogrammet «Ren utøver», som må fornyes hvert tredje år.
Fornyelsen kan gjøres ved å ta repetisjonsmodulen som ligger på utøvers personlige side der.
Kursbeviset etter gjennomført kurs sendes forbundets generalsekretær.
· Sette seg inn i Antidoping Norges sine holdninger til:
-kosttilskudd (https://www.antidoping.no/kunnskap-og-ressurser/kosttilskudd) 
-medisinbruk (https://www.antidoping.no/medisinsk) 
· Følger de gjeldende retningslinjer for bruk og markedsføring av kosttilskudd
https://www.olympiatoppen.no/fagomraader/idrettsernaering/kosttilskudd/olts_holdning/media42280.media 
3.2 Uttak
Denne avtale gir ikke utøveren automatisk rett til å bli uttatt i landslagstroppen for det enkelte arrangement eller treningssamling mv. Uttak til de enkelte arrangementer foretas av NVWF ved trener/leder som kan konferere med vannski- eller wakeboardkomiteen, og/eller NVWFs styre, ved uttak.
Dersom utøver blir tatt ut til å representere Norge og NVWF internasjonalt, vil vedkommende motta egen kontrakt for representasjonen.
Dersom utøveren har utestående fordringer, kan vedkommende bli vurdert nektet deltagelse på samlinger og konkurranser.
3.3 Deltagelse utenfor laget
Utøveren skal ikke uten forutgående skriftlig samtykke fra NVWF delta i arrangementer, samlinger eller konkurranser som kommer i konflikt med lagets planer.
3.4 Utøvers plikt til å medvirke i sponsoravtaler
NVWF har rett til å inngå de avtaler som anses nødvendige for å danne grunnlag for finansieringen av NVWFs virksomhet, herunder å benytte utøveren til å oppfylle de inngåtte avtaler. Utøveren forplikter seg til å medvirke i NVWFs avtaler, dog slik at utøveren har rett til å ta forbehold, jf. NIFs lov § 14-5.
Utøveren stiller blant annet følgende markedsrettigheter til NVWFs rådighet:
· Utøverens navn
· Utøverens bilde/levende bilde
· Utøverens signatur
Som del av lagets markedsaktiviteter plikter utøveren å delta i de markedsaktiviteter NVWF mener er relevant/aktuelt 
Utøveren forplikter seg til å delta i markedsaktiviteter i inntil åtte dager pr. år (åtte timer pr. måned). Utøveren forplikter seg til å benytte NVWFs offisielle bekledning i forbindelse med all opptreden knyttet til virksomheten. Utøver har ved aktiviteter i regi av NVWF ikke rett til å bruke eller la seg avbilde i annet utstyr enn det som NVWF stiller til disposisjon, uten å ha innhentet NVWFs forhåndssamtykke.
Når utøver ikke opptrer i regi av NVWF, står utøver fritt til å disponere eget/klubbens utstyr/bekledning.

3.5 Pressekonferanser og intervjuer
Utøvere forplikter seg til å delta i de pressekonferanser og intervjuer som NVWF bestemmer. Utøveren forplikter seg i størst mulig grad til å benytte NVWFs offisielle bekledning i forbindelse med all opptreden tilknyttet media.
3.6 Meldeplikt
Utøveren har plikt til å melde fra til ansvarlig person i NVWF når han/hun har gyldig forfall, og ikke kan oppfylle forpliktelser etter denne avtale. Forfall skal meldes så snart utøveren blir klar over at han/hun ikke kan møte.
Utøveren skal melde fra til en av følgende kontaktpersoner:
Trener/leder
Generalsekretær
3.7 Ikke skade NVWFs anseelse
Utøver innestår for at han/hun ikke har opptrådt eller vil opptre på en måte som må anses å være i strid med NIFs formål, virksomhet eller kjerneverdier og som er uforenlig med stillingen. Dette innbefatter blant annet nulltoleranse mot doping og handlinger som er egnet til å skade idrettens anseelse og omdømme.
Utøver er innforstått med at dette er en viktig forutsetning for kontrakten og at brudd på denne forutsetningen kan medføre heving av kontrakten. Dette innebefatter blant annet ikke legge ut bilder/skrive om seg selv eller andre i uønsket sitasjon på sosiale medier som kan skade NVWFs anseelse. Herunder avbildet i forbindelse med alkohol.
3.8 Årsplan
Utøveren skal i samarbeid med klubbtrener, klubb og eventuelle foresatte levere inn sin årsplan til forbundet. Årsplanen skal inneholde planlagte aktiviteter og treningsomfang.
3.9 Lojalitet
Utøvere forplikter seg til å være lojal ovenfor NVWF med ledere og støtteapparat i alle sportslige sammenhenger. Kritikk, diskusjoner og uenighet skal håndteres internt, og ikke via sosiale medier eller andre mediekanaler. 
4.0 FORESATTES FORPLIKTELSER
(for de under 18 år)
Utøverens foresatte er medansvarlig for at utøveren etterlever sine forpliktelser etter denne avtalen. Det er en betingelse for deltagelse på lag (og evt. representasjonslag) at utøverens foresatte:
· Innbetaler eventuelle egenandeler ved forfall
· Utviser engasjement, men avpasser dette til naturlig støtte
· Er lojal og utviser respekt i forhold til de vedtak, pålegg og instruksjoner som fattes av forbundets trenere, ansatte eller andre personer som er tilknyttet forbundet
· Utviser respekt mot de øvrige utøvere og foresatte på laget
· Utviser god sportsånd
· Foresatte forplikter seg til å være lojal ovenfor NVWF med ledere og støtteapparat i alle sportslige sammenhenger. Kritikk, diskusjoner og uenighet skal håndteres internt, og ikke via sosiale medier eller andre mediekanaler

5.0 NVWFs FORPLIKTELSER
5.1 NVWFs sportslige forpliktelser
NVWF skal gi utøveren et tilbud som ut fra NVWFs tilgjengelige ressurser er best egnet til å oppnå de målsettinger som NVWF og utøveren i fellesskap har satt. NVWF forplikter seg derfor til å:
· ha kvalifisert trener/leder
· tilrettelegge administrativt for toppidrettssatsing
· gjøre sitt ytterste for å arrangere samlinger utenom ordinær arbeidstid
· utarbeide terminliste for konkurranser
Endringer i oppsatt terminliste skal varsles innen rimelig tid før konkurransen, og endringer i oppsatte treninger skal varsles så tidlig som mulig (minimum en dag).

5.2 NVWFs markedsforpliktelser
NVWF skal informere utøveren om de avtaler som NVWF inngår hvor NVWF vil gjøre bruk av rettigheter etter denne avtale.
NVWF skal, så langt dette er mulig, utarbeide en plan for markedsarbeidet for utøveren. Pliktig markedsarbeid skal varsles med minimum syv dager.
NVWF skal, når det pålegges utøveren å ta del i markedsarbeid, ta rimelig hensyn til utøverens hovedarbeidsforhold, skole/studier, trening og konkurranseplan, samt privatliv.
5.3 Pressekonferanser og intervjuer
Pliktige pressekonferanser og intervjuer i regi av NVWF skal varsles med minimum 1 dag.
5.4 Møter og seminarer
Pliktige møter i regi av forbundet skal varsles med minimum 7 dager.
6.0 AVTALEPERIODE
Denne avtalen løper fra signering/aksept fra utøver/foresatte og er tidsubegrenset så lenge utøver deltar i forbundets aktiviteter. Hver av partene kan si opp avtalen uten grunn med en oppsigelsestid på 4 uker.
Ved avtalens opphør bortfaller partenes rettigheter og forpliktelser etter denne avtale, dog slik at allerede påbegynte markedskampanjer skal avsluttes dersom NVWF ønsker det.
7.0 MISLIGHOLD
Dersom en av partene unnlater å overholde eller oppfylle noen av sine vesentlige forpliktelser i henhold til denne avtale, eller unnlater å rette opp et mislighold av denne avtale innen 30 dager etter å ha blitt oppfordret til det ved skriftlig varsel fra den annen part, kan den annen part heve avtalen.
Som vesentlig mislighold regnes alltid at utøveren blir dømt for overtredelse av de til enhver tid gjeldende nasjonale og internasjonale dopingbestemmelser. Ved hevning av denne avtale har den part som hever, 

krav på å få erstattet sin oppfyllelsesinteresse av avtalen, samt få dekket alle de ekstra omkostninger han/hun får som følge av heving.
Ovennevnte bestemmelser avskjærer ikke partenes rettigheter til å gjøre gjeldende andre misligholdsbeføyelser (krav om retting, omlevering, erstatning mv.) som følge av at en av partene har misligholdt sine forpliktelser etter avtalen. Ved utøverens mislighold har NVWF også rett til å holde tilbake godtgjørelsene etter denne avtale eller foreta andre sportslige sanksjoner (herunder f.eks. i 


forhold til landslagsuttak) som ikke strider mot NVWFs eller NIFs lover. Utøverens mislighold skal alltid påtales skriftlig før eventuelle sanksjoner iverksettes.
Videre skal utøveren holde NVWF skadesløs for ethvert tap NVWF påføres som følge av at NVWFs samarbeidspartner (sponsor) reiser krav mot NVWF med bakgrunn i utøverens mislighold overfor NVWF.
8.0 TVISTER
Enhver tvist eller uoverensstemmelse vedrørende denne avtalen skal søkes løst i minnelighet. Partene skal lojalt og etter beste evne søke å bidra til at løsningen skjer ved forhandlinger. Partene forplikter seg til å møte til forhandlinger på NVWFs kontor senest syv dager etter at en av partene skriftlig har bedt om forhandlingsmøte.
Dersom løsning ikke oppnås i minnelighet innen 21 dager etter at en av partene har krevd forhandlinger, jf. avsnittet ovenfor, skal tvisten løses i de sivile domstoler.
Vernetinget avtales da til å være i Oslo.
Kontrakten er utferdiget i 2 – to– eksemplarer hvorav NVWF og utøveren beholder hver sin.


Sted, dato


____________________						___________________
Utøver (evt. foresatte)                                             			Trener/leder NVWF

